
«Интегративті-модульдік тәсіл жағдайында «6B061 Ақпараттық-коммуникациялық технологиялар» бағыты студенттерінің шеттілдік кәсіби-коммуникативтік құзыреттілігін қалыптастыру» тақырыбындағы диссертациясына

Зерттеудің өзектілігі. Қазақстанның әлемдік ғылыми-технологиялық кеңістікке интеграциялануы, еліміздің халықаралық IT-жобаларға қатысуы және цифрлық экономиканың дамуы ағылшын тілінде тиімді кәсіби коммуникация жасай алатын мамандарға деген сұранысты арттырып отыр. Қазақстан Республикасының қазіргі стратегиялық басымдықтары адами капиталды дамытуға, жоғары білім сапасын арттыруға, цифрландыруға және еңбек нарығының қажеттіліктеріне сай мамандар даярлауға бағытталған. Бұл бағыттар Қазақстан Республикасының 2029 жылға дейінгі Ұлттық даму жоспарында, Қазақстан Республикасында жоғары білім мен ғылымды дамытудың 2023–2029 жылдарға арналған тұжырымдамасында, сондай-ақ цифрлық трансформация мен жасанды интеллектіні дамыту басымдықтарын айқындайтын құжаттарда көрініс тапқан.
Жаһандану жағдайында IT-маманға кәсіби біліммен қатар техникалық құжаттаманы оқу, бағдарламалық қамтамасыз етуге қойылатын талаптарды талқылау, тапсырыс берушілермен және әріптестермен өзара әрекеттесу, бөлінген командалардың жұмысына қатысу және кәсіби қарым-қатынастың әлеуметтік-мәдени ерекшеліктерін ескеру қабілеті қажет. Ағылшын тілі халықаралық ғылыми, технологиялық және кәсіби ресурстарға қол жеткізудің негізгі құралдарының бірі болып табылады. Сондықтан IT бағыты студенттерінің шеттілдік кәсіби-коммуникативтік құзыреттілігін қалыптастыру әдістемесін әзірлеу ерекше маңызға ие.
ESP (кәсіби мақсаттарға арналған ағылшын тілі), мәдениетаралық коммуникация және интегративті оқыту салаларында отандық және шетелдік зерттеушілер елеулі үлес қосқанымен, болашақ IT-мамандарды кәсіби міндеттердің, терминологияның ерекшеліктерін және IT-дискурстың жаһандық сипатын ескере отырып, шет тілінде даярлауды жүйелі модульдік тұрғыдан ұйымдастыру мәселесі жеткілікті дәрежеде зерттелмеген. Бұл тілдік және пәндік-кәсіби оқыту мазмұнын біріктіретін әдістемелік модельді әзірлеу және оның тиімділігін эксперименттік тұрғыдан тексеру қажеттілігін туындатады.
Зерттеудің нысаны – 6B061 «Ақпараттық-коммуникациялық технологиялар» бағыты студенттеріне шет тілінде кәсіби білім беру үдерісі.
Зерттеудің пәні – шеттілдік кәсіби-коммуникативтік құзыреттілікті қалыптастыру әдістемесі.
Зерттеудің мақсаты – 6B061 «Ақпараттық-коммуникациялық технологиялар» бағыты студенттерінің шеттілдік кәсіби-коммуникативтік құзыреттілігін қалыптастыру моделін ғылыми-теориялық тұрғыдан негіздеу және шет тілінде кәсіби білім беру үдерісінде әзірленген модельдің тиімділігін эксперименттік тұрғыдан тексеру.
Қойылған мақсатқа сәйкес мынадай зерттеу гипотезасы тұжырымдалды: 6B061 «Ақпараттық-коммуникациялық технологиялар» бағыты студенттерінің шеттілдік кәсіби-коммуникативтік құзыреттілігін қалыптастыру мынадай шарттар орындалған жағдайда тиімді болады:
- шеттілдік кәсіби-коммуникативтік құзыреттіліктің критерийлік моделі әзірленсе;
- шеттілдік кәсіби-коммуникативтік құзыреттілікті қалыптастырудың әдіснамалық негізі ретінде интегративті-модульдік тәсіл қолданылса;
- пәндік мазмұнның бірлігі ретінде кәсіби өзара әрекеттесудің жобалық-коммуникативтік модулі белгіленсе;
- шеттілдік кәсіби-коммуникативтік құзыреттілікті қалыптастыру әдістемесі өзара сабақтас кезеңдер жүйесі ретінде құрылса;
- құзыреттілікке негізделген, интегративті-модульдік және когнитивтік-лингвомәдениеттанымдық тәсілдерді іске асыру арқылы қажетті лингводидактикалық шарттар қамтамасыз етілсе.
Қойылған мақсатқа сәйкес зерттеудің мынадай міндеттері айқындалды:
1. IT бағыты студенттерінің шеттілдік кәсіби-коммуникативтік құзыреттілігінің мәні мен құрылымын анықтау.
2. IT бағыты студенттерінің шеттілдік кәсіби-коммуникативтік құзыреттілігін қалыптастырудың әдіснамалық негізі ретінде интегративті-модульдік тәсілді негіздеу.
3. IT бағыты студенттерінің шеттілдік кәсіби-коммуникативтік құзыреттілігін қалыптастыру моделін әзірлеу.
4. Білім алушылардың шеттілдік кәсіби-коммуникативтік құзыреттілігін қалыптастыру мазмұнының пәндік-процестік аспектісінің бірлігі ретінде кәсіби өзара әрекеттесудің жобалық-коммуникативтік модулін негіздеу.
5. IT бағыты студенттерінің шеттілдік кәсіби-коммуникативтік құзыреттілігін қалыптастыру әдістемесін жаттығулар жүйесі мен коммуникативтік тапсырмалар кешенімен бірге ұсыну.
6. Білім алушылардың шеттілдік кәсіби-коммуникативтік құзыреттілігін қалыптастырудың әзірленген моделін тексеру және негіздеу мақсатында 6B06110 «Бағдарламалық инженерия» білім беру бағдарламасының 2-курс студенттерімен «Profession-oriented Foreign Language» пәні аясында эксперименттік оқыту жүргізу.
Зерттеудің әдіснамалық негізі мынадай бағыттар бойынша отандық және шетелдік зерттеулер кешенінен тұрады: когнитивтік-лингвомәдениеттанымдық әдіснама (С.С. Құнанбаева); шет тілдерін оқытудың лингводидактикалық негіздері (Н.Д. Гальскова, Н.И. Гез, И.В. Бим, А.П. Василевич, Н.Ф. Коряковцева, Н.В. Акимова, М.В. Ляховицкий, А.А. Миролюбов, Р.П. Мильруд, И.Р. Максимова, Е.И. Пассов, Е.Н. Соловова, А.Н. Шамов, А.Н. Щукин, D. Hymes, M. Canale, M. Swain және т.б.); оқытудың пәндік-тақырыптық мазмұнын іріктеу ерекшеліктері (А.А. Вербицкий, Н.П. Хомякова, М.Г. Евдокимова, В.В. Завьялов, К.В. Капранчикова, О.А. Обдалова, Л.Ю. Минакова, Г.В. Рогова, Ю.В. Токмакова, С.Ф. Шатилов, Л.В. Яроцкая, Д.В. Алейникова және т.б.).
[bookmark: _GoBack]Диссертацияда қойылған мақсат пен міндеттер орындау үшін келесі әдістері мен тәсілдерін қолданылды:
1. Теориялық әдістер: шет тілінде білім беру теориясы мен әдістемесі саласындағы ғылыми, әдістемелік және оқу-әдістемелік әдебиеттерді теориялық талдау; нормативтік-құқықтық актілер мен құжаттарды, тілдік пәндердің қолданыстағы оқу бағдарламаларын, IT бағыты студенттеріне арналған шет тілі оқулықтары мен оқу құралдарын талдау.
2. Эмпирикалық әдістер: сауалнама жүргізу, тестілеу, модельдеу және педагогикалық жобалау әдістері; студенттерді эксперименттік оқытуды қамтитын педагогикалық эксперимент; оқыту үдерісін бақылау және талдау.
3. Статистикалық әдістер: зерттеу материалдары мен алынған нәтижелерді математикалық статистика әдістері арқылы сандық және сапалық өңдеу.
Зерттеудің ғылыми жаңалығы төмендегілерден тұрады:
1. IT бағыты студенттерінің шеттілдік кәсіби-коммуникативтік құзыреттілігі ұғымының компоненттік құрамы мен критерийлік-белгілік аспектілері шет тілінде кәсіби білім берудің мақсаттық-нәтижелік әдістемелік категориясы ретінде әзірленді.
2. IT бағыты студенттерінің шеттілдік кәсіби-коммуникативтік құзыреттілігін қалыптастырудың әдіснамалық негізі ретінде интегративті-модульдік тәсіл негізделді.
3. Жаһандық кәсіби коммуникацияның әлеуетті субъектілері ретінде IT бағыты студенттерінің шеттілдік кәсіби-коммуникативтік құзыреттілігін қалыптастырудың әдістемелік моделі әзірленді.
4. IT бағыты студенттерін шет тілінде кәсіби-коммуникативтік даярлаудың пәндік-процестік мазмұнының жаңартылған нысаны – жаһандық шеттілдік кәсіби қарым-қатынас жағдаяттарын модельдеуге арналған кәсіби өзара әрекеттесудің жобалық-коммуникативтік модульдері ұсынылды.
Зерттеудің практикалық маңыздылығы және алынған нәтижелер.
Зерттеудің практикалық маңыздылығы диссертациялық жұмыста 6B061 «Ақпараттық-коммуникациялық технологиялар» бағыты студенттерінің шеттілдік кәсіби-коммуникативтік құзыреттілігін қалыптастыруға арналған жаттығулар мен тапсырмалар кешенінің ұсынылуымен айқындалады. Бұл кешен «Кәсіби бағдарланған шетел тілі» пәні аясында іске асырылып, бакалавриаттың 2-курс студенттерімен өткізілетін практикалық сабақтарда қолданылады және олардың шет тілінде кәсіби даярлық деңгейін арттыруға ықпал етеді.
Зерттеудің эксперименттік базасы – «Халықаралық ақпараттық технологиялар университеті» АҚ. Зерттеуге 6B06110 «Бағдарламалық инженерия» білім беру бағдарламасының 2-курс студенттері қатысты. Экспериментке барлығы 213 студент қатысты.
Қорғауға ұсынылатын негізгі тұжырымдар:
1. IT бағыты студенттерінің шеттілдік кәсіби-коммуникативтік құзыреттілігі (ШККҚ) жаһандық кәсіби коммуникация жағдайында шет тілін құндылықтарды саналы түрде ескере отырып, мазмұндық тұрғыдан орынды және функционалдық жағынан нәтижелі қолдануды қамтамасыз ететін интегративті тұлғалық-кәсіби құрылым ретінде анықталады. Ол метатілдік, әлеуметтік-прагматикалық және метакоммуникативтік субқұзыреттіліктерді қамтиды. Олардың әрқайсысы аксиологиялық, когнитивтік және функционалдық-әрекеттік компоненттердің бірлігінде жүзеге асырылады.
2. IT бағыты студенттерінің шеттілдік кәсіби-коммуникативтік құзыреттілігін қалыптастырудың әдіснамалық реттеушісі ретінде интегративті-модульдік тәсіл қолданылады. Бұл – шет тілдік және кәсіби даярлық компоненттерін жүйелі түрде кіріктіруге негізделген оқыту мазмұны мен үдерісін ұйымдастырудың әдіснамалық және лингводидактикалық стратегиясы. Ол кәсіби мазмұн мен шеттілдік коммуникация құралдарын дербес әрі функционалдық тұрғыдан аяқталған модульдер арқылы меңгеруді көздейді.
3. Оқытудың мазмұндық-процестік аспектісінің бірлігі – кәсіби IT қызметінің толық циклін шет тілінде модельдеуге негізделген кәсіби өзара әрекеттесудің жобалық-коммуникативтік модулі. Ол кәсіби міндетті, қатысушылардың коммуникативтік рөлдерін, кәсіби өнімді, дискурстық тәжірибелер жиынтығын, сондай-ақ өзара әрекеттесуді жүзеге асыруға қажетті тілдік және әлеуметтік-мәдени құралдарды қамтиды.
4. Шеттілдік кәсіби-коммуникативтік құзыреттілікті қалыптастыру әдістемесі рецептивті-саналы, репрезентативтік және продуктивтік кезеңдердің ғылыми негізделген үш кезеңді сабақтастығы ретінде қарастырылады. Бұл сабақтастық әр кезеңнің ерекшеліктерін ескеретін коммуникативтік жаттығулар мен тапсырмалар кешені арқылы жүзеге асырылады және студенттердің танымдық әрекетінің бастапқы ақпаратты қабылдау мен түсінуден оны қайта жаңғыртуға, одан әрі кәсіби мәні бар коммуникацияда түрлендіріп қолдануға дейін біртіндеп күрделенуін қамтамасыз етеді.
Зерттеудің негізгі тұжырымдарын апробациялау және нәтижелерін енгізу.
Диссертациялық зерттеудің негізгі теориялық тұжырымдары мен практикалық нәтижелері Scopus деректер базасында CiteScore процентилі кемінде 35 болатын рецензияланатын ғылыми басылымдарда жарияланған мынадай мақалаларда көрініс тапты:
1. Identifying Student Needs in English for Information Technology at the Post-Secondary Level – Cakrawala Pendidikan Jurnal Ilmiah Pendidikan журналында, 42-том, № 1, 2023 жылғы ақпан, 198–207-беттер. Мақаланың Scopus деректер базасындағы CiteScore процентилі – 56.
2. What Makes an ESP Class Authentic? – The Journal of Teaching English for Specific and Academic Purposes журналында, 13-том, № 1, 2025, 233–244-беттер. Мақаланың Scopus деректер базасындағы CiteScore процентилі – 41.







